
Reţelele europene ale Frontului Naţional

Mark Hunter

 

Grupul căruia îi aparţinea Frontul Naţional al lui Jean-Marie Le Pen în Parlamentul European a explodat în anul 1994, discursul xenofob şi revizionist al Frontului îndepărtând de el aliaţi puternici, preocupaţi mai mult de propria lor integrare politică naţională şi de respectabilitate democratică. Astfel, în Italia, Alianţa Naţională (AN) i-a întors spatele, iar Partidul Austriac al Libertăţii (FPÖ) se îndepărtează de asemenea. De aceea, Frontul Naţional mizează pe naţionaliştii din Europa Centrală şi de Est în scopul relansării proiectelor sale europene, mărturie în acest sens fiind o impresionantă serie de iniţiative.

Frontul Naţional a început să-şi afişeze prieteniile din Est în primăvara anului 1996, cu ocazia unei conferinţe de presă organizată la cartierul său general din Saint-Cloud, având drept invitat special pe domnul Csurka Istvan, preşedintele Partidului vieţii şi al dreptăţii din Ungaria (MIEP). Începând din mai 1998, MIEP şi-a făcut intrarea în coaliţia guvernamentală maghiară, obţinând 5,4% din voturi la alegerile legislative. La fel în Serbia: în octombrie 1998, un emisar al Frontului Naţional s-a deplasat la faţa locului pentru a oferi sprijin oficial şi public Partidului radical, al cărui şef, Vojislav Seselj este viceprim ministru. În anul 1997, Jean-Marie Le Pen şi vicepreşedintele pentru probleme internaţionale, Dominique Chaboche au participat la Bucureşti la congresul Partidului România Mare. O delegaţie s-a întâlnit cu conducători ai Partidului Naţional Slovac (SNS), a treia formaţiune a ţării. Preşedintele mişcării universitare frontiste, Samuel Bellenger, a participat în anul 1996 în Letonia la un dialog cu “tinerii naţionalişti” ai Partidului pentru libertate şi patrie (TB-LNNK).

Dacă şeful partidului Frontului Naţional vorbeşte despre realizarea în anul 1999 a unei “internaţionale naţionaliste”, el vizează în mod prioritar Uniunea Europeană şi ţările care trebuie să i se alăture: Ungaria, Cehia şi Polonia. Conform celor declarate de Dominique Chaboche, Parlamentul European va fi ţinta “acţiunii celei mai intense” desfăşurate în prezent: reconstituirea grupului dreptelor europene. Existenţa grupului va asigura Frontului Naţional mijloacele materiale necesare promovării partidului şi călătoriilor aleşilor acestuia în Europa.

Dar câştigul scontat prin întărirea adusă de omologii săi din Europa Centrală este şi mai mare. În prezent, mişcarea nu are nici o influenţă asupra instanţelor executive ale Uniunii. În schimb, orice partid naţionalist care ajunge la putere în Est este susceptibil de a-şi trimite un reprezentant în Consiliul de Miniştri al Uniunii. În cadrul acestuia, orice restricţie privind suveranitatea statelor membre necesită o hotărâre unanimă. Astfel, prin intermediul prietenilor săi, Frontul Naţional ar putea inversa tendinţa la supranaţionalitate.

Tratatul de la Amsterdam prevede un mecanism de sancţiune politică faţă de orice stat care violează în mod “grav şi persistent” principiile libertăţii, democraţiei şi drepturile omului. Dar acest text nu este încă ratificat şi în cazul în care aliaţii Frontului Naţional ar ajunge la putere, desigur că nu ar comite eroarea de a se comporta în mod deschis ca dictatori.

Intelectualii Frontului consideră “exploatarea istoriei iudeo-centrate” ca element decisiv al unui “ansamblu care suscită respingerea pavloviană a masei şi a elitelor sale”. Este, oare, un hazard faptul că mişcarea are tendinţa să caute aliaţi în Est – precum România Mare sau SNS slovac – printre partidele violent antisemite? La rândul său, maghiarul Csurka Istvan declară în ziarul “Magyar Forum” că evreii au exagerat numărul victimelor Holocaustului în scopul minimalizării suferinţelor celorlalţi cetăţeni maghiari. Urmărit de justiţia franceză, Roger Garaudy, autor al cărţii “Mituri fondatoare ale politicii israeliene” a fost apărat de către membrii Frontului. 

În Rusia, Frontul Naţional a ales drept corespondent un veritabil paria: Vladimir Jirinovski, actualul preşedinte al Partidului Democrat şi Liberal Rus (LPDR), bănuit multă vreme de a fi colaborat cu elemente ale ex-KGB, oferind acestui partid sprijin logistic, LPDR fiind în prezent unul dintre cele mai bogate partide din Rusia.

Ca şi alte partide politice, Frontul Naţional se preocupă foarte mult de mijloacele sale financiare. Ministrul de externe al “guvernului din umbră” constituit de Jean-Marie Le Pen este Michel de Rostolan, care s-a ocupat şi de legăturile Frontului Naţional cu lumea afacerilor. În ceea ce-l priveşte pe Jean-Michel Rudent, care animează activităţile Solidarităţii Creştine din Polonia, acesta conduce Cercul naţional al băncii din cadrul mişcării.

În 1995-1996, Bernard Courcelles, conducătorul departamentului de protecţie şi securitate al Frontului Naţional a încercat, fără succes, să furnizeze arme rezistenţei cecene cu ajutorul contactelor sale din Croaţia. Dar domeniul cel mai promiţător este cel al industriei petroliere, în care reprezentanţii LPDR au investit deja o parte din averea lor. În anul 1996, compania Elf a investit 13 milioane de franci într-o societate condusă de doi apropiaţi ai lui Le Pen. Au fost descoperite şi investiţii publicitare substanţiale ale sucursalelor Elf, Esso, Shell şi Total în buletinul unui sindicat poliţist de extremă dreaptă, între 1992 şi 1996. Dacă oamenii de afaceri de extremă dreaptă ar deveni intermediari cu acces deplin la câmpurile petroliere din Est, ar aduce mişcării Frontului Naţional mai mult decât aceasta a visat vreodată. Dar toate acestea, bineînţeles, numai cu condiţia ca Frontul să evite orice conflict cu naţionaliştii din Est. Evident, problemele spinoase nu lipsesc. De exemplu, cea a imigraţiei poloneze sau maghiare: dacă legile europene garantează drepturi egale tuturor cetăţenilor unui stat membru pe ansamblul teritoriului Uniunii, ideologia frontistă califică imigraţia ca fiind “maşina de ucis popoarele”. Partidele frăţeşti de extremă dreaptă riscă să se destrame şi datorită apărării producţiilor naţionale; este semnificativ faptul că Frontul Naţional nu a publicat un comunicat privind recentul conflict între fermierii cehi şi Uniunea Europeană cu privire la importul de mere în Est.

Nu rămâne decât ca reţelele Frontului Naţional din Est, atât de fragile cum sunt, să se multiplice şi să se diversifice. Iar limita majoră pe care o reprezintă pentru proiectele sale deficitul său de competenţe în materie de culturi şi limbi străine nu va dura mult.

Forţa molatică a social-democraţiei

Daniel Bensaďd

 

Accelerarea spectaculoasă a crizei internaţionale şi victoria electorală a lui Gerhard Schröder în Germania au fost de ajuns pentru a face să apară un nou zvon: s-a încheiat iarna liberală, a venit primăvara social-democrată. Se vorbeşte acum despre “third way” (a treia cale) şi “Neue Mitte” (noul centru) şi nu despre noua stângă. Cu ocazia recentei conferinţe de la Blackpool, Anthony Blair se felicita pentru a fi făcut din partidul său un “pro-business and pro-enterprise party” (un partid al afacerilor şi al spiritului întreprinzător).

La 21 septembrie 1998, la New York, a avut loc o întâlnire la vârf pentru o internaţională de centru-stânga. A. Blair celebra “centrul radical”, Romano Prodi – pe atunci încă primul ministru al Italiei – “Măslinul mondial”, iar William J. Clinton se minuna văzând “a treia cale extinzându-se în jurul lumii”. Faţă de atâta modernitate cuceritoare, Lionel Jospin şi guvernul său par a fi figuri arhaice.

Dincolo de discursuri şi de simboluri, politica este conformă intenţiilor declarate. Sociologul Anthony Giddens – autor al “Cărţii albastre” a partidului lui A. Blair -, scria: “Termenul de centru-stânga nu este o etichetă inocentă. O social-democraţie renovată trebuie să reprezinte stânga centrului, dar centrul nu trebuie considerat vid de conţinut”. De aici rezultă programul cutezător al celei de-a “treia căi”: un “centru radical”, un nou “stat democratic fără duşmani”, o societate civilă activă, o “nouă economie mixtă”, o nouă “democraţie familială” un “liberalism civic”, o “naţiune cosmopolită” – tot atâtea noutăţi proclamate, de fapt, pentru vechi supe reîncălzite.

Autor al celei de a “treia căi” germane, consilierul economic al lui Gerhard Schröder, Bodo Hombach pledează pentru o Germanie distanţată de un stat social de tip “vechi”.

Aceste formule favorite ale socialismului recentrat resping definitiv vechea stângă caracterizată prin gestionarea cererii, limitarea rolului pieţelor, un puternic egalitarism şi o piaţă a muncii omogenă. Se face apologia unui nou individualism hedonist împotriva solidarităţilor constrângătoare. De la primul la ultimul cuvânt, A. Giddens ia act de faptul că trăim într-o lume în care “nimeni nu are altă alternativă la capitalism”. Noul centru radical nu ar avea alt orizont decât să administreze în mod loial profiturile sub supraveghere vigilentă a pieţelor financiare. “A treia cale” are pretenţia de a descoperi un misterios termen mediu între toate extremele, invocând în mod ritual “constrângerea naturală a globalizării”.

Această retorică a gestiunii şi administrării, a resemnării şi a servituţii voluntare traduce un conţinut social şi îmbracă o practică. “International Herald Tribune” din 30 septembrie 1998 menţionează că, în timpul recentei conferinţe de la Blackpool, străzile nu mai erau invadate de adolescenţi, ci de “oameni de afaceri, de avocaţi, de consultanţi în probleme de management, majoritatea în costume sobre şi înarmaţi cu telefoane celulare”. În guvernul Blair se regăsesc Lord Sainsbury, unul dintre cei mai bogaţi capitalişti britanici graţie lanţului său de magazine, Lord Simon, secretar de stat la comerţ, ex-manager la British Petroleum, Martin Taylor, conducător al Barclays Bank, însărcinat cu reforma securităţii sociale. În Franţa, ministrul socialist al economiei şi finanţelor - Dominique Strauss-Kahn – este fondatorul Cercului industriei definit de către “L’Expansion” ca “lobby al marilor patroni industriali”.

Integrarea elitelor social-democrate în înalta administraţie, în statul major al industriei şi al finanţelor, în mediile de afaceri prosperă invers proporţional cu legătura lor cu domeniul muncii. În faţa inconsistenţei unei protoburghezii europene, sfâşiată între rădăcinile sale naţionale, alianţele sale transnaţionale şi interesele sale europene, social-democraţia s-a ocupat sistematic să aţâţe focul Europei liberale de la Maastricht sau de la Amsterdam. Dată fiind criza dreptelor europene tradiţionale, ea ţine loc de împuternicit al noului imperialism european.

Anthony Blair şi-a început mandatul proclamând autonomia Băncii Angliei. Din iulie 1997, el a scăzut impozitul asupra societăţilor. Programul său pretinde să organizeze trecerea de la asistenţa “sterilă” la munca forţată în schimbul minimelor condiţii sociale. Reversul acestei medalii liberale este răspunsul disciplinar şi securitar ca singură soluţie a problemelor sociale; New Labour este şi “partidul legii şi al ordinii” şi al “toleranţei zero”.

În Italia, în doi ani, guvernul Prodi a avut drept principal rezultat satisfacerea criteriilor de convergenţă de la Maastricht, fără a face să descrească şomajul şi cu preţul unei agravări a sărăciei şi a inegalităţilor. În Franţa, guvernul Jospin a multiplicat renunţările, în raport cu angajamentele electorale mai degrabă modeste. Se aplică planul Juppé de reformă a Securităţii sociale. Concesiile către patronat, cuprinse în legea privind cele 35 de ore de muncă, omoară potenţialul creării de locuri de muncă ca mijloc de luptă împotriva şomajului, îngroapă durabil perspectiva celor 32 de ore de muncă. Dominique Strauss Kahn poate completa acest bilanţ cu satisfacţia datoriei împlinite: “Într-adevăr, politica noastră este realistă şi de stânga. Dar, pentru a fi convins de aceasta, trebuie renunţat la reperele uzuale” căci “timpul în care stânga se identifica cu extinderea continuă a sferei publice a trecut”.

Confruntate cu criza internaţională, burgheziile europene sunt preocupate, în primul rând, să se pregătească pentru concurenţa viitoare mai mare a Statelor Unite ale Americii şi Japoniei. Cu ocazia unei întâlniri recente, preşedintele FIAT, Giovanni Agnelli a reamintit în mod clar lui Lionel Jospin termenii dilemei: creştere în detrimentul rigorii? Răspunsul a fost “ar fi bine să le avem pe amândouă, dar este dificil”. Potrivit lui Robert A. Mundell, profesor la Universitatea Columbia şi specialist recunoscut în probleme economice şi financiare “funcţia guvernelor de centru-stânga în Europa este de a urma politicile economice de centru-dreapta pentru că nu dispun deloc de marje pentru aplicarea altor tipuri de politici”1. Programele de investiţii finanţate de un împrumut european, o gestionare a unui “euro” nu prea puternic în raport cu dolarul pentru a nu handicapa exporturile, un control limitat şi concertat al mişcărilor de capitaluri ar permite amortizarea şocului pentru o perioadă; dar aceasta nu ar fi destul pentru a face să descrească semnificativ şomajul.

O veritabilă politică de reforme reclamă o reformă fiscală de amploare, o impozitare serioasă a averii acumulate, o scădere drastică a TVA, în scopul redistribuirii bogăţiei fără a “pompa” cererea. Aceasta ar implica o întărire a protecţiei sociale, o politică activă a serviciilor publice, interzicerea concedierilor masive şi creşterea salariilor mici, precum şi măsuri coordonate de descreştere a timpului de muncă spre 32 de ore.

Ar trebui început prin a avea curajul de a sparge criteriile de convergenţă şi pactul de stabilitate. Dacă aceste guverne nu ar putea adopta politici mai radicale din proprie iniţiativă, acestea ar putea fi determinate, cum s-a mai întâmplat în istorie, de presiunea mişcărilor sociale şi de noile raporturi de forţe.

Dincolo de variantele şi nuanţele ei naţionale, “a treia cale” a “noului centru” întoarce spatele unei politici social-democrate clasice.

Excepţia italiană

Rossana Rossanda

 

Italia rămâne o anomalie. La doi ani după victoria sa electorală din anul 1996, primul guvern de stânga a intrat în criză datorită legii finanţelor pentru anul 1999: tânărul partid al refondării comuniste (PRC) i-a retras sprijinul. Ar fi avut loc noi alegeri dacă preşedintele consiliului învestit nu ar fi reuşit să obţină, în locul voturilor PRC, voturile Uniunii Democratice pentru Republică (UDR), o mică formaţiune de vechi democraţi-creştini regrupaţi în jurul fostului preşedinte al republicii, Franceso Cossiga.

În acelaşi timp, PRC a explodat: majoritatea l-a urmat pe secretarul general, Fausto Bertinotti, în opoziţie, dar o minoritate mai importantă şi majoritatea deputaţilor împreună cu fondatorul Armando Cossuta au format un nou partid (Comuniştii italieni), votând pentru guvernul D’Alema şi acceptând să facă parte din cadrul acestuia.

În mod paradoxal, această majoritate lărgită la centru şi amputată la stânga este condusă de către un fost comunist: catolicului Romano Prodi, conducător al “Măslinului”, i-a succedat Massimo D’Alema, secretar al PDS, primul fost comunist devenit şef de guvern într-o ţară occidentală. De altfel, această numire a provocat nelinişte la Vatican şi a declanşat mânia dreptei.

Cum se explică formarea acestui guvern? În primul rând, prin grija majorităţii Măslinului de a evita să se prezinte la urne într-un moment în care predicţiile sondajelor indicau victoria dreptei. Apoi, prin speranţa lui D’Alema de a organiza viitorul scrutin legislativ pe baza unei legi electorale care să facă numeric mai puţin fragilă coaliţia victorioasă, indiferent care ar fi aceasta. În fine, conducătorul PDS intenţionează să întreprindă, înainte de următoarele alegeri, câteva modificări în repartizarea puterii; instituţiile fondate cu cinci ani în urmă plasează în mâinile învingătorilor în alegeri toate pârghiile ţării. Astfel se explică faptul că, timp de doi ani, Italia s-a aflat la bunul plac al lui Berlusconi, patron al unei superputeri mediatice legată de un veritabil imperiu financiar, în prezent obiect de proces pentru corupţie şi luare de mită.

Actualul guvern participă la o operaţiune extrem de politică, vizând modificarea regulii jocului: acesta este motivul alianţei între Măslin şi Cossiga, care se declară hotărât un inamic al stângii, dar doreşte şi destabilizarea lui Berlusconi. Este un abil compromis între stânga şi centru. Formula lui D’Alema vizează să construiască un sistem bipolar asemănător altor democraţii europene, cu un pol de stânga organizat în jurul unei puternice social-democraţii (funcţie pe care şi-o asumă PDS) şi un pol de centru dreapta construit pe o forţă liberal-catolică. Rămân, la extreme, o stângă comunistă (Rifondazione) şi o forţă de dreapta: Alianţa Naţională (AN), fosta Mişcare socială italiană (MSI) neofascistă.

Nici una dintre celelalte ţări ale Europei occidentale nu se confruntă, ca Italia, cu necesitatea unei asemenea recompuneri a peisajului său politic. De la război încoace, ţara a fost tot timpul guvernată de democraţia creştină (DC), având la dreapta un slab partid neofascist şi în opoziţie cel mai mare partid comunist din Europa de Vest. În timpul războiului rece, situaţia geostrategică a ţării – în plină Mediterana şi la frontiera Balcanilor – a contribuit la ascensiunea comuniştilor, făcând să conveargă către DC sufragiile care, în alte părţi, s-ar fi îndreptat către partide liberale sau republicane. Rezultă blocajul sistemului. PCI nu putea câştiga, DC nu putea pierde. Tentativa de “compromis istoric” lansată de conducătorul comunist Enrico Berlinguer la mijlocul anilor ’70 nu a convins nici DC, nici ansamblul bazei comuniste şi sindicale. Unele dintre “mişcările” anilor ’70 s-au radicalizat, pe punctul de a se lansa într-o luptă armată; nu din întâmplare a fost omorât Aldo Moro, cea mai marcantă personalitate a DC, angajat atunci într-un dialog cu leader-ul comunist. În timpul anilor ’80, puterea a revenit alianţei DC şi PSI al lui Bettino Craxi. A fost administraţia cea mai arogantă pe care a cunoscut-o ţara. Amploarea corupţiei era imensă, neaşteptată. Reacţia populară de respingere care a urmat a măturat şi DC şi PSI; între 1987 şi 1992, cele două partide au pierdut optsprezece milioane de voturi. Dar căderea zidului Berlinului a atins identitatea şi credibilitatea Partidului Comunist. În ciuda schimbării de nume şi perspectivă, acesta nu mai putea umple curând vidul enorm creat la centru. 

Silvio Berlusconi şi-a transformat maşina sa de război mediatic şi publicitar în partid – Forza Italia – alinându-se cu MSI, dar şi cu Liga Nordului, un partid federalist şi secesionist. Acest Pol al libertăţii va reuşi să seducă, în patru luni, majoritatea absolută a alegătorilor. În străinătate, violenţa acestei drepte a fost subestimată.

În 1994, PDS şi PRC au obţinut, împreună, acelaşi număr de voturi ca PCI înainte de sciziune. Pentru a învinge în 1996, le era necesară alăturarea Popularilor (vechea stângă a DC), a Verzilor şi a independenţilor. Regrupate în coaliţia “Măslinul”, aceste partide au obţinut cu greu majoritatea locurilor, dar fără să obţină majoritatea voturilor.

Criza guvernului Prodi a fost descrisă de către PRC în numele priorităţii care trebuie acordată aspectului social. În opoziţie până în 1996, PRC s-a decis să susţină guvernul Prodi pentru a-l lichida pe cel al lui Berlusconi, având ca obiectiv un ultim efort de asanare.

În mai 1998, Italia şi-a atins scopul. În peisajul celorlalte guverne de stânga din Europa – din Franţa, Marea Britanie, Germania – este o situaţie atipică. Schimbarea de guvern părea să contrazică tendinţa tuturor celorlalte social-democraţii de a încerca unele remedii, prudente, în faţa eşecului neoliberalismului şi a panei creşterii. Totul se petrece ca şi când acest semnal n-ar fi fost auzit în Italia, sufocată de marea şi confuza mutaţie a proprietăţii, de raporturile de muncă şi de subiectivitate. Până în prezent, veritabilul capitol al unei Europe sociale şi politice nu este încă deschis.

Visele şi mânia palestinienilor

Alain Gresh

 

Sunt numiţi “refugiaţi”. Sunt trei milioane şi jumătate, poate mai mulţi. O minoritate care trăieşte în tabere în Liban sau în Siria, în Iordania sau în Cisiordania, în Ierusalimul de Est sau în Gaza; unii dintre ei sunt instalaţi în Egipt sau în Irak, în Golf sau chiar în SUA. Mulţi sunt săraci, dar alţii sunt medici, ingineri, intelectuali străluciţi sau oameni de afaceri extrem de bogaţi.

Toţi visează “reîntoarcerea”. Cunosc pe de rost Rezoluţia 194 a Adunării Generale a Naţiunilor Unite adoptată acum cincizeci de ani. “Este permis refugiaţilor care doresc să se reîntoarcă la căminele lor cât mai curând posibil şi să trăiască în pace cu vecinii lor”.

Palestinienii şi israelienii ştiu foarte bine: dintre toate problemele care se negociază, soarta refugiaţilor este cea mai complexă. Nu este de imaginat nici o soluţie durabilă pentru ansamblul regiunii dacă se menţin aceste abcese destabilizatoare care sunt taberele. Au fost elaborate numeroase planuri, dar vor putea, oare, concilia acestea ireconciliabilul, dacă chiar retragerea cu numai câţiva kilometri pătraţi din Cisiordania nu este suportată de către guvernul israelian?

Anul 1948 – “nekba” (catastrofa) – rămâne o rană necicatrizată a palestinienilor. “În 1948, conştiinţa naţională era în formare – explică Dr. Eyad Sarraj, care conduce Centrul comunitar de sănătate mentală din Gaza. Identitatea palestinienilor, în majoritate ţărani, era legată de pământ. A-şi pierde pământul, casa, însemna a-şi pierde onoarea, identitatea”.

Dacă una din faţetele vieţii palestinienilor este insecuritatea, cealaltă este claustrarea. Spaţiul lor de deplasare s-a redus, cu riscul de a-i sufoca.

De la semnarea acordurilor de la Oslo din 1993, prăpastia dintre Cisiordania şi Gaza, între Ierusalimul de Est şi restul ţării s-a lărgit. Entitatea palestiniană autonomă seamănă cu un arhipelag, ale cărui insule se îndepărtează unele de altele.

Dacă în sine exilul este dureros şi amar, el nu are acelaşi gust peste tot. În Siria, refugiaţii dispun de aceleaşi drepturi cu cetăţenii sirieni, cu excepţia dreptului de vot; ei pot începe o activitate comercială, poseda o locuinţă, deveni funcţionari, exercita profesia de avocat sau medic. În schimb în Liban, de la începutul anilor ’90, sunt supuşi unor măsuri extrem de dure, unui “rasism mai rău decât cel al statului evreu”, după cum se exprima un ziarist care a petrecut cincisprezece ani în închisoare în Israel.

Un singur drum de acces, controlat de armata libaneză, conduce la Rachidieh, o mare tabără din sudul Libanului. La intrare, maşinile sunt controlate; nu poate pătrunde nimic – nici un sac de ciment, nici o piatră sau bucată de lemn, nici măcar un cui. Soldaţii nu oferă nici o explicaţie, conducătorii auto nu protestează: rutină. Este interzisă aducerea oricărui material pentru îmbunătăţirea locuinţelor. În fiecare lună, oficial sau clandestin, mulţi tineri părăsesc tabăra, fără posibilitatea de a se reîntoarce.

Viaţa refugiaţilor, în special a celor care trăiesc în unul din cele cincizeci şi nouă de tabere instalate la frontierele Israelului, depinde mult de Oficiul de ajutorare şi lucrări a Naţiunilor Unite pentru refugiaţii din Palestina (UNRWA) creat în anul 1949. Acest oficiu se ocupă de administrarea taberelor. Într-o anumită măsură, tabăra beneficiază de un statut de extrateritorialitate, de care refugiaţii sunt legaţi: acesta este dovada persistenţei cauzei lor. În toate domeniile, UNRWA este în “stare de asediu”. Finanţarea sa – asigurată 95% din contribuţii internaţionale voluntare – nu este suficientă. În anul 1998, organizaţia a trebuit să-şi reducă cheltuielile cu 60 de milioane dolari, adică cu aproximativ 20%. De acum înainte, ea va avea disponibili 94 dolari pentru fiecare refugiat, faţă de 120 dolari – câţi avea în 1992. Nu este vorba numai de indiferenţa comunităţii internaţionale, ci chiar de un plan deliberat al SUA şi Israel de a lichida acest oficiu: însăşi existenţa sa constituie o mărturie a persistenţei unei drame pe care cele două ţări ar dori s-o vadă evaporându-se.

Ar fi posibile soluţii? Fără îndoială, iar faptul că refugiaţii sunt în majoritate gata să recunoască Israelul şi să trăiască în el reprezintă un semn al evoluţiei spiritelor. Pentru Mahmud Darwich, două condiţii sunt indispensabile: “Israelul trebuie să-şi recunoască responsabilitatea privind exodul palestinienilor din 1948 şi astfel să deschidă calea unei reconcilieri; palestinienii trebuie să se bucure de o autentică independenţă naţională, prin crearea unui stat independent”.

Milioane de exilaţi

Potrivit UNRWA, refugiaţii palestinieni şi descendenţii acestora erau la 30 iunie 1998 în număr de 3.521.130, dintre care 30% trăind în tabere. Un refugiat este definit ca “o persoană care a avut rezidenţa sa normală în Palestina în perioada cuprinsă între 1 iunie 1946 şi 15 mai 1948 şi care, datorită conflictului şi-a pierdut în acelaşi timp căminul şi mijloacele de existenţă şi şi-a găsit refugiul în 1948 într-una din ţările în care UNRWA asigură ajutoare”. Ei sunt repartizaţi în trei ţări, precum şi în Cisiordania şi Gaza: 1,46 milioane în Iordania (din care 270.000 în tabere), 365.000 în Liban (din care 200.000 în tabere) şi 365.000 în Siria (din care 105.000 în tabere). Potrivit guvernului israelian, aceste cifre ar fi exagerate.

Sunt excluse, însă, anumite categorii de persoane:

- cele care şi-au căutat refugiu în ţări în care UNRWA nu-şi exercită responsabilitatea;

- persoanele deplasate chiar în Israel, numite uneori “absenţii-prezenţi”;

- persoanele deplasate în timpul războiului din 1967 şi care nu erau refugiaţi în 1948;

- persoanele expulzate de Israel după 1967, mai ales din motive politice, precum şi cele care au plecat în străinătate şi care nu s-au mai putut întoarce pentru că data permisului lor de rezidenţă era depăşită.

Numărul total de refugiaţi care nu sunt luaţi în calcule de către UNRWA este estimat de către Organizaţia pentru Eliberarea Palestinei la 1 milion de persoane.

Până la acordul de la Wye Plantation din octombrie 1998, problema refugiaţilor palestinieni se discutase la trei nivele:

- un grup multilateral privind refugiaţii a fost creat în cadrul Conferinţei de la Madrid deschisă la 30 octombrie 1991. El cuprinde zeci de ţări, şase delegaţii reprezentând Orientul Apropiat: Israel, Egipt, Iordania, Palestinienii, Siria şi Liban, ultimele două boicotând lucrările. Grupul s-a întrunit în plen de şase ori, ultima dată în decembrie 1995; de atunci, au avut loc întâlniri neoficiale;

- Comitetul cvadripartit privind persoanele deplasate, creat ca urmare a acordurilor israeliano-palestiniene de la Oslo, care a amânat discutarea problemei refugiaţilor din 1948 pentru negocierile finale. Comitetul este alcătuit din Palestinieni, Iordania, Egipt şi Gaza. Acesta s-a întrunit pentru prima oară în martie 1995;

- o comisie bilaterală israeliano-palestiniană, care reglementează problemele refugiaţilor reîntorşi cu Autoritatea palestiniană începând din anul 1994 (aproximativ 80.000), precum şi ale celor rezidenţi fără permis în Cisiordania şi Gaza (estimaţi a fi între 30.000 şi 50.000 de persoane).

Lucrările grupului de lucru şi ale Comitetului cvadripartit se află în impas. Acordul de la Wye Plantation prevede începerea negocierilor referitoare la probleme rămase în suspensie, în special privind refugiaţii. Aceste negocieri ar trebui să fie bilaterale, dar să ţină cont de poziţiile “ţărilor gazdă”: Iordania, Liban şi Siria.

Poziţiile de principiu ale Autorităţii palestiniene şi ale guvernului israelian sunt ireconciliabile. Palestinienii ar vrea să se permită tuturor refugiaţilor care doresc să se întoarcă la căminele lor. Guvernul israelian refuză recunoaşterea unui “drept de reîntoarcere”; el preconizează instalarea refugiaţilor în ţările de primire, cu sprijinul unui ajutor internaţional.

Au fost propuse numeroase soluţii intermediare; pentru Autoritatea palestiniană, o soluţie de compromis ar fi recunoaşterea principiului “dreptului de reîntoarcere” chiar şi pentru un număr simbolic de aproximativ 100.000 de palestinieni în interiorul Israelului, ceilalţi având dreptul la compensaţii, recunoaşterea de către Israel a răspunderii sale morale în ce priveşte crearea dramei refugiaţilor, atribuirea unui paşaport palestinian tuturor refugiaţilor care doresc acest lucru, dreptul palestinienilor de a veni să trăiască în viitorul stat care se va constitui în Cisiordania şi Gaza, acordarea de către ţările gazdă a tuturor drepturilor civile refugiaţilor care nu se mai întorc.

UNRWA îşi va continua activitatea în perioada aplicării acestui plan, care va dura mai mulţi ani.

Georgia confruntată cu minorităţile sale

Vicken Cheterian

 

În noaptea de 9 februarie 1998, un comando a deschis focul, cu mitraliere şi aruncătoare de grenade în vechiul Tbilisi. Ţinta: Eduard Şevardnadze. Preşedintele Georgiei, fost ministru de externe al URSS a scăpat numai cu răni uşoare datorită Mercedes-ului său blindat, cadou al guvernului german.

Conducătorii georgieni i-au acuzat imediat, indirect, pe ruşi. Chiar preşedintele s-a referit la “forţe ….. care nu pot ierta Afganistanul, zidul Berlinului, eliberarea Europei, oleoductele şi coridorul de transport euro-asiatic”. Parlamentul a hotărât să blocheze bazele militare ruse din Georgia – în special cea de la Vaziani, la 30 km de capitală, pentru a împiedica comando-ul să părăsească republica.

Presa internaţională a făcut şi ea referire la un complot rus. Poliţia georgiană ar fi trebuit să aresteze un mare număr de “zviadişti” – partizani ai fostului preşedinte Zviad Gamsakhurdia; singura revendicare a atacului a venit din partea comandantului cecen disident Salman Raduev; o echipă FBI trimisă la faţa locului a conchis că grupul nu era alcătuit din profesionişti. Aceasta nu a împiedicat “Wall Street Journal” să stabilească o legătură între atacul de la Tbilisi şi demisia preşedintelui Armeniei, afirmând că voinţa Moscovei de a sabota proiectele oleoductelor putea face să reizbucnească războiul.

Evenimentele nu au întârziat să dezmintă acest eşafodaj. La 19 februarie, în vestul Georgiei, un grup armat a luat ostatici, dintre care trei observatori ai Naţiunilor Unite, solicitând eliberarea a şapte “zvadişti” arestaţi ca urmare a tentativei de asasinat a şefului statului. Şeful lor a fost omorât de poliţie după ce s-a înţeles cu autorităţile şi a eliberat prizonierii, iar cinci alte persoane au fost asasinate în timpul funeraliilor sale.

La 26 aprilie, întorcându-se din Turcia unde discutase problema petrolului şi oleoductelor cu conducătorii Turciei şi Azerbaidjanului, E. Şevardnadze descoperă că două avioane georgiene care ar fi trebuit să-i escorteze avionul lipseau: acestea se aflau pe o bază rusă, cu motoarele blocate de nisip. Presa locală şi internaţională arată din nou cu degetul spre Rusia, iar preşedintele îl înlocuieşte pe ministrul apărării, considerat pro-rus, cu David Tevsadze, un veteran al războiului din Abhazia, întors de la o pregătire militară în SUA.

După ce se protejase, ani la rând, în spatele umbrelei ruse, Georgia estimează că Rusia este incapabilă s-o ajute să-şi rezolve cele două mari probleme de securitate: reconstituirea unei armate şi garantarea integrităţii teritoriale a regiunilor sale. Dar dacă preşedintele speră să înlocuiască Moscova cu NATO, greşeşte.

În primăvară, situaţia se deteriorează în Abhazia. Legiunea albă a Fraţilor pădurii şi alte grupuri georgiene îşi intensifică atacurile împotriva armatei abhaze, care pierde controlul în Gali. La 18 mai, un atac de gherilă se soldează cu şaptesprezece morţi dintre soldaţii inamici. În cursul “războiului de şase zile” care urmează, forţele abhaze venite din nord zdrobesc rezistenţa, căci E. Şevardnadze refuză să-şi trimită armata pentru întăriri. 30.000-40.000 de civili din Gali sunt “deplasaţi”, ca în 1993. Pentru a împrăştia orice speranţă de repatriere rapidă, abhazii incendiază mii de case.

Sunt, oare, aceste înfruntări rezultatul unei provocări ruse? Poate fi oare stabilită o legătură între tentativa de asasinat şi evenimentele din Gali? Potrivit lui Şevardnadze şi Tevsadze, armata georgiană nu este pregătită pentru un nou război. Un alt eveniment a semnalat instabilitatea din vestul Georgiei: la 19 octombrie, 200 de soldaţi s-au revoltat şi după ce au furat câteva tancuri au avansat către Kutaisi, al doilea oraş al ţării. A doua zi, rebeliunea era strivită.

Georgia întâmpină şi alte probleme cu regiunile ei. Relaţiile rămân tensionate cu Adjaria, al cărui om forte, Aslan Abashidze, a acuzat Tbilisi de a fi fost, anul trecut, în culisele tentativei de asasinat împotriva lui. Este adevărat că acesta a reuşit să-şi păstreze un grad de autonomie care-i irită pe georgieni, în special prin relaţiile proprii cu Turcia, vecină astfel cu baza rusă de la Batumi. Ca măsură de represalii, Tbilisi caută să ocolească Batumi în proiectele de transport cele mai importante, în scopul subminării fundamentelor economice ale autonomiei adjare. Oleoductul de la Baku ajunge la terminalul de la Supsa, iar proiectul de cale ferată spre Turcia trece prin Vale – zone controlate de guvern.

La 13 august, tensiunea cuprinde sudul ţării: unităţi armate care se îndreptau pentru manevre în Akhalkalaki sunt oprite de armeni înarmaţi. Incidentul reînvie vechile neînţelegeri între Tbilisi şi regiunile Georgiei meridionale locuite de armeni şi relansează, local, revendicarea autonomiei: “Scopul nostru principal este autonomia regiunii Akhalkalaki” – declară unul dintre conducătorii Mişcării poporului armean, J.I. Şerinian, şi precizează: “Nu avem în vedere unificarea cu Armenia”.

În plină criză, Kremlinul va juca, oare, ultima sa carte în Caucaz şi Asia Centrală: prezenţa sa militară? Până în prezent, occidentalii au manifestat un interes scăzut pentru misiunile de menţinere a păcii în Caucaz, preferând să nu acorde atenţie unei armate ruse demoralizate şi corupte. Dacă, la început, Kremlinul a profitat de conflictele din regiune, în special pentru a constrânge Georgia şi Azerbaidjan să se întoarcă la CSI, pe termen lung este conştient de faptul că aceste confruntări ar putea aduce atingere intereselor ruse. În prezent, instabilitatea din Abhazia şi Cecenia blochează cele două căi ferate către Caucazul de Sud, facilitând proiectele occidentale privind noi căi ale comunicaţiei Est-Vest.

Rezultă că principala sfidare pe care trebuie s-o înfrunte Georgia este generată de contradicţiile ei interne. Strategia vizând crearea unei Georgii centralizate cu ajutorul forţelor armate a eşuat. Scăderea veniturilor întreprinderilor de stat a limitat posibilitatea integrării regionale: de acum înainte, statul nu are nimic de oferit şi numai un mic număr de georgieni profită de pe urma noii economii. De aici, întărirea tentaţiei regionaliste, pe de-o parte şi, pe de altă parte, tendinţa de a reprima disidenţele prin forţă. De la dobândirea independenţei, elita la putere n-a căutat, deloc, să-şi întărească legitimitatea; aceasta ar fi putut să se străduie să profite de evenimente dramatice pentru a-şi spori popularitatea, adică pentru a reduce la tăcere opoziţia.

Ameninţarea complexului genetico-industrial

Jean-Pierre Berlan şi

Richard C. Lewontin

 

Elementul viu posedă două proprietăţi fundamentale şi paradoxale: aceea de a se reproduce şi a se multiplica păstrându-şi caracteristicile şi aceea de a se modifica, transforma – de a evolua. Prima caracteristică ne-a dat agricultura; a doua – selecţia.

Timpul geologic a acumulat o extraordinară variabilitate genetică inter şi intraspecifică. În cursul scurtei lor istorii, oamenii au domesticit plantele şi animalele, le-au selecţionat şi adaptat potrivit nevoilor lor, profitând de pe urma acestei variabilităţi naturale şi lărgind-o. Dar către a doua jumătate a secolului al XIX-lea, aceste două proprietăţi complementare au devenit antagonice. Selecţia nu mai caută să satisfacă nevoi: ea devine un mijloc pentru a câştiga bani. Investitorii în domeniul însămânţărilor îşi dau seama că activitatea lor nu poate deveni sursă de câştig dacă agricultorul seamănă grăuntele pe care-l recoltează. Natura se opune “dreptului natural” al profitului, iar agricultorul şi agricultura se opun selecţionerului şi selecţiei.

În martie 1998, genetica agricolă înregistrează un nou succes cu brevetul Terminator acordat departamentului american al agriculturii şi unei firme private “Delta and Pine Land Co.”. Tehnica aceasta constă în introducerea unei transgene ucigaşe care împiedică dezvoltarea germenului bobului recoltat: planta se dezvoltă în condiţii obişnuite, produce o recoltă normală, dar produce un bob steril din punct de vedere biologic. În mai 1998, compania multinaţională Monsanto cumpără “Delta and Pine Land Co.” şi brevetul Terminator – depus sau în curs de depunere în 87 de ţări, încercând să ademenească opinia publică franceză printr-o costisitoare companie publicitară referitoare la minunile filantropice ale organismelor genetice modificate (OGM).

Terminator este numai punctul final al unui îndelungat proces de confiscare a elementului viu, care a debutat în momentul în care ereditatea biologică a început să ia forma unei mărfi. În 1907, Hugo De Vries, cel mai influent biolog al începutului de secol este singurul care avertizează că în ştiinţa aplicată care este genetica agricolă, economicul domină ştiinţificul: ceea ce este profitabil influenţează, chiar determină, ceea ce este “adevărat din punct de vedere ştiinţific”.

Geneticienii agricoli ai secolului XX, ignorând istoria propriei lor discipline şi mai ales lucrările lui De Vries, repetă acelaşi scenariu. La sfârşitul anilor ’30, ei triumfă cu porumbul “hibrid”. Tehnica hibridării, devenită paradigma cercetării agronomice în lume, se practică acum pentru zeci de specii alimentare şi altele vor urma. Toate păsările şi o mare parte din porcine sunt tot “hibrizi”. Se susţine de către cercetători faptul că “hibrizii sporesc randamentul”. Această expresie rezumă precis teoria: faptul de a poseda gene diferite – “hibridul” – este favorabil în sine.

În realitate, ceea ce distinge acest tip de varietate de celelalte este diminuarea randamentului generaţiei următoare, adică, mai clar, sterilitatea. De unde rezultă obligaţia agricultorului de a-şi cumpăra în fiecare an seminţe.

Pentru a reuşi sterilizarea porumbului, ar trebui centrată atenţia pe iluzia pe care o creează activitatea de selecţie – ameliorarea – pentru a oculta realitatea obiectivului urmărit: sterilitatea. Nu există, deci, nici o diferenţă între tehnica “deteriorării” de la sfârşitul secolului al XIX-lea, cea a “hibrizilor” şi tehnica Terminator. Unica noutate ţine de contextul politic.

Modestele case de selecţie au lăsat locul unui puternic complex genetico-industrial, care-şi întinde ramificaţiile până în centrul cercetării publice. Terminator demonstrează faptul că acest complex se simte acum destul de puternic pentru a nu mai trebui să disimuleze exigenţa sa de confiscare a elementului viu.

În ce priveşte riscurile poluării biologice şi consecinţele soiurilor genetic modificate asupra sănătăţii publice şi mediului – complet necunoscute astăzi – filosofia complexului genetico-industrial este rezumată în cuvintele de o rară sinceritate ale lui Phil Angell, directorul comunicării pentru întreprinderile Monsanto “Nu trebuie să garantăm securitatea produselor alimentare modificate genetic. Interesul nostru este de a vinde cât mai mult posibil. Food and Drug Administration (instanţa publică de control) este cea care trebuie să vegheze asupra securităţii lor”.

Multitudinea de soiuri de care dispunem a fost creată de către ţăranii întregii planete şi mai ales de către cei din lumea a treia. Acest fapt este mereu reamintit de către organizaţiile neguvernamentale şi interguvernamentale, cum ar fi FAO. Ţările industrializate au beneficiat din plin de acest patrimoniu biologic, pentru a nu spune că l-au prădat şi l-au distrus parţial. Agricultura americană s-a construit datorită resurselor genetice importate din lumea întreagă, pentru că singura specie importantă originară din America de Nord este floarea-soarelui. Just ar fi ca SUA să returneze lumii “datoria sa genetică”.

Renunţarea la dreptul nostru asupra elementului viu înseamnă a lăsa complexului genetico-industrial latitudinea de a orienta progresul tehnic pe căile cele mai profitabile pentru el şi nu şi cele mai utile pentru societate. A preamări progresul în general, ignorând modul în care lucrurile se petrec în practică, dovedeşte impostură. Opiniile sunt în mod masiv opuse OGM; nu există cerere socială pentru acesta, este numai un mod de a mistifica prin formula “comandă socială” cerinţele complexului genetico-industrial.

Mistificarea cu “hibrizii” poate fi uşor demontată. Pe de-o parte, agricultorul solicită soiuri de cea mai bună calitate, mai productive pe unitate de preţ, dar nu ştie să precizeze sub ce formă. Din păcate, nu trebuie să contăm pe oamenii de ştiinţă pentru a-i explica existenţa diverselor căi de ameliorări şi că alegerea între un soi liber şi unul “hibrid” este politică şi nu ştiinţifică. Pe de altă parte, investitorul, căutând să obţină profit cât mai mare, alege tipul cel mai profitabil: calea “hibrizilor”, adică a soiurilor sterile. Spontan sau la ordin, cercetarea lucrează şi îşi consacră eforturile exclusiv reuşitei acestor ”hibrizi”.

În domeniul biologiei aplicate, al sănătăţii şi medicinii dorim să scăpăm de marile nenorociri care sunt cancerul, obezitatea, alcoolismul etc. Dar nu ştim cum să atingem acest obiectiv. Complexul genetico-industrial caută să câştige cât mai mulţi bani. Confundând banii cu cauza, el ne pisează cu faptul că aceste boli sociale sunt genetice, deci individuale, transformând astfel fiecare individ sănătos în bolnav potenţial şi lărgind piaţa la limitele ei – cum a făcut-o înainte pentru seminţe cu “hibrizi” şi cum o va face cu Terminator.

Prin definiţie, suntem cu toţii purtători de “maladii genetice”. Pentru că genele produc proteine şi proteinele sunt implicate în toate funcţiile vieţii, a vorbi despre maladie “genetică” este o cvasitautologie. Într-o societate în care cauzele sociale şi politice ale bolii sunt absente, agentul genetic nu se manifestă deloc sau se manifestă foarte rar. Mistificarea constând în individualizarea şi naturalizarea unei cauzalităţi sociale şi politice, face să răsune sunetul funebru al oricărui sistem de securitate socială – dovadă fiind situaţia din Franţa cu interminabilele ei dezbateri asupra deficitului cronic, dar atât de profitabil al Securităţii sociale.

Izolându-se de societate în numele obiectivităţii şi tehnicii lor, biologii constituie o pradă naivă pentru investitori.

Complexul genetico-industrial se străduie să transforme problemele politice în probleme tehnico-ştiinţifice, astfel încât să le deplaseze către instanţe pe care le poate controla. Experţii săi, arborând probitatea candidă, dezinteresul şi obiectivitatea, deturnează atenţia civică. Apoi, negociază în culise brevetul, informând “cu obiectivitate” opinia publică şi îşi reglementează propriile activităţi. Este grav pentru democraţie că nu mai dispune de expertiză independentă şi că depinde de curajul şi cinstea ştiinţifică a cercetătorilor izolaţi, cum este în special cazul domeniului nuclear.

Asemenea abuzuri încep să suscite o reacţie timidă. Astfel, revistele americane de biologie cer ca autorii să-şi precizeze interesele lor personale în întreprinderile de biotehnologie, precum şi sursele de finanţare.

Există şi o altă cale: a întoarce spatele politicii europene actuale de brevetare a elementului viu, care nu face decât să imite servil ceea ce fac SUA şi a proclama elementul viu “bun comun al umanităţii”, a reorganiza cercetarea autentică publică în jurul acestui bun comun pentru a contracara tendinţa avansată care vizează să elimine orice alternativă ştiinţifică, permiţând o agricultură economică responsabilă şi durabilă, înlocuind războiul economic şi jaful resurselor genetice cu cooperarea internaţională şi pacea.

 

 

 

 

 

 

